  Виталий Пронин Ижысь удмуртъёс ужрадъёссэс ортчытъяло Кызьпу арамаын.Ижкарысь кыӵе интыосты тупатъяно-чеберъяно нырысь ик? Со пумысен арня ӵоже калыклэсь мылкыдзэ юалозы.Сыӵе кичӧлтонэн потӥз шаерысьтымы Лэсьтӥськонъя, ЖКХ-я но энергетикая министерство - со кыл кутэ «Городская среда» проектлэн улосамы быдэсъяськемез понна.- Та проектлэн куронэзъя интыосты тупатъяны коньдон висъяськоз калыклэсь мылкыдзэ лыдэ басьтэм бере гинэ, соин ик радъямын сыӵе юалляськонъёс, - валэктӥз министр Иван Ястреб.Та выллем юалляськонъёс ортчозы мукет интыосын но. Нырысь калыклэсь мылкыдъёссэ-ӵектонъёссэ люкалозы, нош 18-тӥ южтолэзе (мартэ) куара сётон радъяськоз - кыӵе объект трос куара люказ, сое ик тупатъялозы, шулдыртозы.Та проектлы луыса Удмуртиын кылем арын тупатъямын, чеберъямын Ижысь 9 инты, быдэн одӥген - Глазовысь, Воткинскысь, Сарапулысь, Можгалась, Камбаркаысь, Кезысь, Каракулиноысь, Уваысь, Можгалась.Проектлы федерал, элькун но инты бюджетъёсысь оглом 140 миллион манет висъямын.Туэ шулдыртоно интыос пумысен Ижын улӥсьёс ӵектонъёссэс вераны быгатозы арня ӵоже 17 часысен 20 часозь городысь вуз каронъя бадӟым центръёсын - котькудаз ужалозы волонтёръёс.Ӧтиськом тӥледыз но, гажано лыдӟисьёсмы, та юалляськонэ пыриськыны. Гуртысь эшъёсмы расьсэ ӵектонъёссэс быгатозы ыстыны "Удмурт дунне" газетлэн редакцияз яке udmdunne@yandex.ru электрон почтае. Сергей Захаров  